庭下青書带
作者：唐士恥
朝代：宋

paragraphs: 庭下青書带，書带瑞康成。
康成還遁世，行藏理則明。
六經具縑冊，儒先效勳績。
誰知百世下，其功明且亟。
易首純乾稱六龍，六龍御天風雲從。
書始唐堯大中世，蕩蕩如天莫可蹤。
詩則二南淵且奧，春秋賞罰王道通。
禮樂灰於秦火酷，然其遺意和且雍。
漢儒掇拾無遺力，兀守章句非從容。
二京之末康成出，六經將出逢此翁。
然而本無超俗姿，猶寄視聽於盲聾。
豈如先生一理貫，洞照六籍羅心胸。
歷數帝王如一二，天地由我方全功。
仲尼春秋欲成日，麟出魯郊殊超軼。
孔道大哉雖不用，所感亦大非凡質。
區區一康成，書带瑞已形。
先生非此比，況茲道既行。
當使麟鳳輩，雜沓更縱橫。